## La Generalitat impulsa la difusió de l’obra poètica de Maria Beneyto en el centenari del seu naixement

*** La Direcció General de Cultura promou l’edició del poemari inèdit *El que resta d’un clam perdut. 37 poemes inèdits* i adquirix una edició especial de la *Poesia completa*
* Les edicions sumen un total de 2.500 exemplars destinats a biblioteques, centres culturals i d’ensenyança**

La Conselleria d’Educació, Cultura, Universitats i Ocupació, amb motiu de la celebració de l’Any Maria Beneyto 2025, promou dos actuacions editorials que contribuïxen a difondre i preservar l’obra d’una de les veus més significatives de la poesia valenciana del segle XX.

D’una banda, edita un poemari inèdit de Maria Beneyto titulat *El que resta d’un clam perdut. 37 poemes inèdits*, a càrrec del professor i escriptor Josep Ballester. L’obra, que reunix textos inèdits de l’autora, ha sigut publicada per Edicions Bromera en una tirada de 1.500 exemplars.

Esta edició especial permet recuperar una veu poètica reconeguda pel seu compromís literari i humà, i contribuir a la difusió de la seua obra entre noves generacions de lectors. Els exemplars seran distribuïts en biblioteques, centres educatius i espais culturals de la Comunitat Valenciana.

Així mateix, la Direcció General de Cultura ha adquirit una edició especial de la *Poesia completa* de Maria Beneyto, publicada per Editorial Renacimiento, amb una tirada de 1.000 exemplars.

Esta edició revisada i augmentada amb traducció al castellà, recopila la totalitat de la producció poètica de l’autora i constituïx un volum de referència per al coneixement de la seua obra.

La iniciativa respon al compromís de la Generalitat amb la promoció del patrimoni literari valencià i la difusió de la creació escrita en llengua pròpia, acostant l’obra de Maria Beneyto a nous públics i reforçant la seua presència a les biblioteques públiques del territori.

Amb estes publicacions, la Generalitat contribuïx a recuperar i reivindicar el llegat d’una autora essencial per a entendre la literatura valenciana contemporània, i consolida el suport al sector editorial i a la preservació de la memòria literària de la Comunitat Valenciana.

Fecha: 27/10/2025